Gemeenskap haal self kind se liggaam uit rioolpyp(Foto: SA Polisie) Die polisie in Noordwes ontken dat sy lede geweier het om die liggaam van ŉ vierjarige seuntjie wat in ŉ rioolpyp beland het, te verwyder. Kol. Sabata Mokgwabone, polisiewoordvoerder, het gesê die seuntjie het Sondag omstreeks 12:00 in die drein beland, maar die voorval is eers om 14:28 by die polisie aangemeld. Die pyp is op die perseel van die Sejankabo High School buite Mahikeng. Hy sê die polisie het die toneel in oorleg met ŉ duiker en lede van die brandweer geassesseer en besluit ŉ span duikers moet byeengeroep word om die liggaam te verwyder. Dit sou eers die volgende dag gedoen kon word. “Lede van die gemeenskap het egter anders gevoel en geëis dat die kind dadelik verwyder word. Hulle het die gevaar verbonde daaraan verontagsaam. “Die liggaam is eindelik verwyder nadat ŉ lid van die gemeenskap ŉ houtapparaat geprakseer het wat gebruik is om na die liggaam te soek en na die oppervlak te bring. Die liggaam is daarna uit die drein verwyder,” het Mokgwabone gesê. Volgens hom is die polisie verbind tot diens aan die gemeenskap, maar dat elke situasie ontleed moet word om verdere onnodige lewensverlies te verhoed. “Afhangende van die situasie word die gebruik van spesialiste, in dié geval duikers, aanbeveel,” het Mokgwabone gesê.